作者:無名氏
標題:沁園春
內容:喜見於門，子月陽生，子舍春回。想釋丘抱送，絕奇神骨，皙參授受，忠恕胚胎。跨灶參先，撞樓踵後，鼎樣一門三秀才。應不數，那竇家五桂，王氏三槐。南豐門戶奇哉。他日一聲平地雷。若非是河東，名傳三鳳，也應天上，光映三臺。莫道後時，方為賀客，且把犀錢玉果來。卻還取，這長生一曲，富貴三杯。